**»Naš dom je pri oltarju!«**

Meditacija za dekanijsko rekolekcijo, junij 2023

Pripravil: Jure Koželj

»Bodi pri nas, Gospod, sveti Oče, vsemogočni večni Bog!« S tem povabilom se je začela posvetilna molitev ob našem mašniškem posvečenju. Gospod nas je izbral in posvetil v duhovnike, da bi bil po nas pri nas. Nič ni večjega od svete maše in resnične Jezusove navzočnosti v evharistiji. In Jezus nas je izbral ter posvetil, da bi z našimi usti izrekal: »To je moje telo!«. Sv. Janez Pavel II. je rekel: »Evharistija je smisel obstoja našega duhovništva. Duhovniki se rodijo v obhajanju evharistije. Naše najvažnejše poslanstvo in naša moč sta povezani z evharistijo in urejeni po njej.« (16. februar 1984)

Ob praznovanju dneva, ko je škof nad nas iztegnil roke ter Boga prosil, naj nas posveti v duhovnike, ko nam je mazilil roke in na našo glavo položil svoje, bi se rad skupaj z vami spomnil tega nadvse veličastnega trenutka. Trenutka, v katerem se je zgodil čudež. Čudež, ki je podoben tistemu, ki se pri maši zgodi na oltarju. Po polaganju škofovih rok se je tam pojavil novi človek. Tam, kjer prej ni bilo duhovnika, je sedaj duhovnik. Mi smo ta Božji čudež. Gospod nas je izbral in posvetil, da bi po nas deloval, posvečeval, z našimi usti blagoslavljal in odpuščal grehe. Tako je Jezus skrivnostno navzoč v nas, ki smo njegovi služabniki. Za to nas je izbral in posvetil. Samo za to. In to je naše najvažnejše poslanstvo in naša moč.

Bolj ko razmišljam o tem, kaj meni pomeni biti duhovnik, bolj me misel vabi k oltarju. Arški župnik je na vprašanje, kdo je duhovnik, odgovoril: »Mož, ki zavzema prostor Boga.« Ta prostor Boga je pred in za oltarjem. Od tu izhajamo, tu v njegovem imenu delujemo in sem se neprestano vračamo. Tu je naš izvor in naš cilj. Biti pred oltarjem na kolenih, da bom lahko za oltarjem ponižen Gospodov služabnik. Neki duhovnik je zapisal svojim gojencem na večer pred njihovim posvečenjem: »Kako veliki boste, ko boste duhovniki! Toda kako boste morali biti majhni, da boste resnično lahko novi Jezus Kristus.«

Naša veličina se na poseben način razodeva v sveti evharistiji. V samem srcu svete maše izrekamo: »To je moje telo, to je moja kri.« Mi izginemo in sedaj v nas na mestu za oltarjem stoji Jezus. Evharistija razodeva, da je duhovnik resnično navzoč in delujoč Jezus sredi svojega ljudstva. O tem je spregovoril tudi 2. vatikanski koncil: »Kot služabniki Božjih skrivnosti, zlasti pri mašni daritvi duhovniki na poseben način nastopajo v osebi Jezusa Kristusa.« (D 13)

Zato je, dragi sobratje duhovniki, s posvečenjem oltar postal naš dom. Prav je, da se ob današnjem dnevu vprašamo: ali je oltar zares naš dom? Je res kraj, kjer sem rad, kjer mi je lepo, kjer preživim veliko časa v tihi molitvi, ki jo spletajo poslušanje, zahvaljevanje, slavljenje in čudenje? Je oltar nekaj, kar je deležno moje posebne pozornosti in skrbi, nekaj, za kar mi ni škoda časa in moči?

Kakšen vtis so v meni pustile besede neke župnijske gospodinje, ki mi je na vprašanje: »Kje je župnik?« odgovorila, da se v cerkvi pripravlja na obhajanje svete maše. Nikoli ne bom pozabil domačega župnika, kako je po maši še zagotovo 10 minut klečal pred oltarjem in se Bogu zahvaljeval za daritev svete maše.

Osebna molitvena priprava na obhajanje svete maše in tiha zahvala po maši, oboje pa na kolenih, pred oltarjem, mi pomaga, da se moje srce tako zagreje kot oglje v kadilnici, na katerega bo med obhajanjem svete maše naloženo kadilo, da bo oddajalo prijeten vonj in da se bo njegov dim dvigal k Bogu. Marthe Robin je ponavljala: »Vsako duhovnikovo dejanje, ki ni zakoreninjeno v njegovi osebni molitvi, bo nerodovitno, ker Boga prinaša od daleč.«

Papež Pij XI. je postavil pobožnost na prvo mesto duhovnikovih kreposti. Pobožnost je pozornost na bisere, ki so skriti v duhovniškem poklicu in v sveti evharistiji. In praznik našega posvečenja je dan, ko naj bi se skupaj čudili, za kaj smo izbrani, na kakšno vzvišeno mesto smo postavljeni in s kakšnimi močmi smo obdarovani.

Boleče in nevarno je, če se na te skrivnosti, ki so naši najdražji biseri, navadimo. Kakor se navadimo na cvetje pred hišo ali v hiši. Navadimo se in nič več ga ne opazimo. Kakor nekdo, ki mu dom krasijo slike znanih slikarjev, pa se nanje navadi in jih več ne opazi. Kakor se lahko navadimo drug na drugega in več ne opazimo vrednosti drugega, s katerim živimo. Tako je s skrivnostjo duhovništva in evharistije. V oboje je zaljubljeno Božje Srce. In v oboje mora biti zaljubljeno moje srce. Ljubezen je zdravilo proti temu, da bi obhajanje evharistije postalo navada. Je protistrup naveličanosti in površnosti. Ljubezen pomaga videti več. Evharistija in duhovništvo spadata skupaj in oboje je velika skrivnost Božjega Srca.

Nek novomašnik je pobožnemu duhovniku in dobremu profesorju zaupal, da ne razume, kaj se dogaja v evharistiji, ko se zgodi spremenjenje kruha v Jezusovo telo in vina v Jezusovo kri. Oboje se dogaja pod mojimi rokami, a jaz nič ne razumem. Starejši duhovnik in profesor je nekoliko ostal v tišini, nato pa rekel: »Tega ne moreš razumet!« Eden največjih teologov vseh časov sv. Tomaž Akvinski je nekoč po koncu svete maše rekel svojemu tajniku: »Po tem, kar sem doživel v sveti maši, ne bom več pisal knjig.« Imel je globoko mistično izkustvo. Rekel je, da je vse, kar je napisal, slama. Nič vzporednega s tistim, kar je izkusil. Izkustvo je težko razložiti. »Kjer se preveč razlaga, tam se nihče več ne čudi,« pravi neka misel. Če bi poskušali razložiti skrivnost evharistije in duhovništva, bi to izgledalo tako, kot bi želeli slepemu razložiti barvo, ki jo gledamo. Ali kot bi gluhemu poskušali razložiti glasbo, ki jo poslušamo. Zato je zaključek najbolj bistvenega dela evharistije skrivnost vere. In to je vabilo k češčenju. Češčenje je način, kako prodreti globlje v skrivnost duhovništva in evharistije. Biti na kolenih pred oltarjem. In to z Marijinim srcem, torej z njeno ljubeznijo, ki je bila pozorna na vsako Jezusovo gesto in besedo – ali kot je rekel koncil: »Marijina ljubezen mora poživiti vse, ki pridruženi apostolskemu poslanstvu Cerkve sodelujejo pri prenovi človeštva.« (C 8)

Nevarnost je, da ostanemo na površini. Besede izgovarjamo rutinsko, hitro in zato nespoštljivo. Ostajamo na površini. Oltarji in tabernaklji zunaj svete maše samevajo, so odkriti in nepospravljeni, na njih morda celo knjige, kelih, vrčki … pred njimi ovenelo cvetje. Vse to je znamenje, da ostajam na površini, da je moj dom zapuščen, jaz pa sem nekje, kjer me svet ne pričakuje in ne potrebuje. Svet in Cerkev od nas pričakujeta samo to, da smo duhovniki. Da sem z vsem srcem Kristusov duhovnik, služabnik Njegovega oltarja, ki na oltarju z razgrinjanjem belega korporala pripravljam prostor Kristusu in po Kristusu tudi človeku. Naj bo naše duhovništvo ta bel korporal, ki je vedno znova opran pri sveti spovedi, negovan z molitvijo; korporal, kjer se zgodi srečanje človeka z Bogom in Boga s človekom. Papež Frančišek je v nagovoru duhovnikom dejal: »V bližini z Bogom duhovnik okrepi bližino s svojim ljudstvom; in obratno, v bližini s svojim ljudstvom živi tudi bližino s svojim Gospodom. Intimnost z Bogom vse to omogoča, ker v molitvi doživljamo, da smo veliki v njegovih očeh, zato za duhovnike, ki so blizu Gospodu, ne bo več težava postati majhni v očeh sveta. In tam, v tisti bližini, nas ni več strah priličiti se križanemu Jezusu, kot se od nas zahteva v obredu duhovniškega posvečenja.«